TREBIŠOV. Výzvu o pomoc zverejnil Slovenský Červený kríž aj na webovej stránke mesta Trebišov. Informuje, že nedostatok krvi je v letnej sezóne vo všetkých nemocniciach, hlavne krajských. V Bratislavskom a Banskobystrickom kraji už SČK organizuje aj hromadné mobilné odbery v nákupných centrách či po dedinách.
Problémy ale neobchádzajú okresné nemocnice. Primárka trebišovskej transfúzky MUDr. Marta Kvočáková uviedla, že tento problém sa opakuje každý rok počas prázdnin: "Na jednej strane hneď prvým prázdninovým dňom stúpa objem potrebnej krvi, lebo je viac nehôd, úrazy, atď. V lete je ich vždy najviac. Na druhej strane sú naši pravidelní darcovia na dovolenkách a máme problém ich zohnať."
Dodala, že situáciu riešia oslovovaním viacerých darcov alebo "požičaním" krvi z iných nemocníc, ktoré majú potrebnú krvnú skupinu: "Nejde presne o požičanie, ale skôr o výpomoc. Krv dodanú z inej nemocnice musíme zaplatiť."
Chýba B Rh+
Dodala, že momentálne im akútne chýba B Rh+: "Včera sme mali ťažko zraneného pacienta, ktorý potreboval štyri konzervy. Práve táto krvná skupina nám preto momentálne najviac chýba." Situácia sa ale môže kedykoľvek zmeniť a chýbať bude zase iná skupina. Transfúziológovia prosia o pomoc. Kto je ochotný pomôcť, môže sa informovať v ktorejkoľvek z nemocníc. Odberové dni sú v Trebišove v stredu a v piatok.